[{"text_idx": "#000002", "text": "La libro de Bo Sandelin pri Adam Smith falis en miajn manojn, dum mi legis samtempe Friedrich Hayek kaj Thomas Piketty, verkistojn kiuj signas la liberalan kaj socialan kontrau\u0306punktojn en la ekonomika penso. Smith staras origine de la firma vojo de la scienco, aparte de l\u2019 merkantilistoj, sed ne tre proksime al iliaj oponantoj-fiziokratoj. Kiel tio ofte okazas kun la klasikuloj, li situas iom en ombro aperinta de l\u2019 au\u0306reolo de lia au\u0306toritato. Kutime li estas konsiderata liberala, pledanta por la principo \u201claissez faire\u201d."}, {"text_idx": "#000003", "text": "Oni vidas en Smith apostolon de la \u201cnevidebla mano\u201d de l\u2019 merkato ne lasanta al la s\u0302tato iun alian rolon ol tiun de nokta gardisto. La saman reputacion havas hodiau\u0306 Hayek, kaj (kiel mi certig\u0302is legante lian Vojon al sklaveco) tiu reputacio ne estas tute justa. Certe, oni povas diri, ke Hayek ne prenas en sian konsideron la dimension, kiu estas baza por Piketty, t. e. li ignoras la aspekton de l\u2019 ekonomia libereco de proleto kaj sin koncentras sur la minacoj de la s\u0302tata reglamentado. Sed simpligo estus nomi Hayek-on heroldo de la s\u0302tata foresto... Bo Sandelin demonstras al oni analogan precedencon kun Adam Smith."}, {"text_idx": "#000004", "text": "Se temas pri utileco de Esperanto kaj iutempe pri utileco de l\u2019 plong\u0302oj en profundojn de la historia forgeso, mi havas jen ekzemplon. Oni eldonas en Novjorko en sufic\u0302e ekzotika lingvo libron de nekonata svedo pri nun nelegata panteona skoto... kia stranga fantazio, kaj tamen."}, {"text_idx": "#000005", "text": "Tamen mi dankas la fortunon, la eldoniston, la redaktoron de La Ondo kiu donacis al mi la libron, kaj, certe, mi dankas Bo Sandelin-on kiu j\u0302etas iom da lumo sur la portreton de Adam Smith."}, {"text_idx": "#000006", "text": "Mia persona opinio tenas Smith-on distance de l\u2019 asociataj kun li Ricardo kaj Marx. La du lastaj sin pozicias \u201cobjektive\u201d kaj \u201cscience\u201d, pretendante labori kun la faktoj de la ekonomio kiel tion faras fizikisto au\u0306 astronomo, dum la unua ne forlasas la grundon de la morala aprezo."}, {"text_idx": "#000007", "text": "Alivorte, diference de la du klasikuloj, Smith analizas la ekonomian realon ankau\u0306 en la nocioj de Bono-Malbono. En tiu aspekto oni povas konstati konsiderindan superecon de la skota filizofo, portanto de la tradicio de l\u2019 enciklopedia universalismo, \u2013 liaj postuloj, atencotaj de l\u2019 specialigado de l\u2019 19a jarcento, estis perdontaj la homan valoron en sfero de l\u2019 homaj rilatoj \u2013 fatala perdo, elimino de grava faktoro de l\u2019 produktada procezo ne reduktebla al pura mekaniko."}, {"text_idx": "#000008", "text": "Mi rekomendus la libreton de Sandelin kiel gvidtekston por eniro en la bazan idearon de la klasika ekonomika teorio. La au\u0306toro koncize rakontas pri la praktika kaj intelekta vivo de sia heroo kaj korektas gravajn erarojn de la historia memoro. La au\u0306tenta Adam Smith, certe, ne estis ribelanto, sed egale li ne estis fervora partizano de la ekzistanta ekonomia sistemo. Kiel rimarkigas Sandelin, li pli aprezis la kapitalismon ol la kapitalistojn. Oni emas reprodukti la analizon de Smits pri la bonefika divido de la laboro. Sed tiu analizo estas c\u0302e Smith multe pli profunda. Pardonu pro longa citaj\u0302o:"}, {"text_idx": "#000011", "text": "Fine mi diru kurte pri la lingvaj\u0302o de Sandelin: g\u0302i igis min kompreni sen deklini la penson de la celo. Miaopinie, tio estas la plej lau\u0306dinda merito en la tekstoj de simila tipo."}, {"text_idx": "#000014", "text": "Vi devas esti ensalutinta por rajti komenti."}, {"text_idx": "#000015", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000016", "text": "Demonstraj versioj de \u201cLa Ondo\u201d"}, {"text_idx": "#000017", "text": "Musklaku la kovrilon por legi pliajn informojn."}]